הני זובידה

הני זובידה (זבדה; נולד ב-24 באוקטובר 1966) הוא חוקר ישראלי ודוקטור למדע המדינה העוסק בגבולות חברתיים, מהגרי עבודה, זהויות חברתיות, התנהגות בוחרים, פוליטיקה, משטר וחברה בישראל, כדורגל, אתניות, לאומיות ודעת קהל.

 ביוגרפיה 
זובידה נולד בבגדאד למשפחה יהודית-עיראקית בנם של הנא (הניה) לבית ברוך-דלאל וג'אזי (אלי) לבית חי-זבדה. משפחתו הגיעה לישראל ב-1971, לאחר שדודו, דייוויד ברוך-דלאל, נעצר ונתלה בעיראק. הם הופנו למרכז קליטה בנתניה ומשם עברו, בסוף שנת 1971, לפתח תקווה.

למד מדע המדינה באוניברסיטת תל אביב ובשנת 1993 קיבל תואר בוגר. בשנת 2000 קיבל תואר מוסמך מאוניברסיטת ניו יורק, בית הספר למוסמכים באמנויות ומדעים; שם המשיך את לימודיו לתואר שלישי במחלקה לפוליטיקה, ובמאי 2006 קיבל תואר .Ph.D (דוקטורט).

בשנים 2005–2006 שימש מרצה ויועץ לסטודנטים לתואר ראשון במחלקה לפוליטיקה שבאוניברסיטת ניו יורק (NYU), וכיועץ ארגוני וסטטיסטי בחברת סטנדרד אנד פורס (Standard and Poor's) בניו יורק.

משנת 2006 ועד 2011 שימש מרצה בבית הספר לממשל במרכז הבינתחומי הרצליה.

משנת 2011 עד שנת 2023 שימש מרצה בחוג למדע המדינה ב. בין השנים 2015–2019 כיהן כראש החוג למדע המדינה במכללה.

ב-2023 עבר לחיות בארצות הברית שם הוא עוסק בפרויקטים שונים ככותב או כיועץ.

היה חבר בצוות התוכנית "שירים ושערים" והגיש עם מרגלית צנעני את התוכנית "פה זה לא אירופה" ברדיו לב המדינה. ב–2022 עלתה בערוץ הכנסת סדרה שיצר, "עיר אחת, שני עמים", שעסקה במארג היחסים המורכב בין יהודים לערבים בערים המעורבות ובהשפעת הגרעינים התורניים עליו.

ב-2017 פרסם יחד עם רענן ליפשיץ את הספר "עצור - אין גבול" על גבולות והיעדרם, בהוצאת ידיעות אחרונות.

ב-2025 פרסם יחד עם רעות ריינה בנדריהם את הספר "לבֵנה שחורה: מזרחים ומזרחיות כותבים מציאות ישראלית חדשה", בהוצאת הקיבוץ המאוחד. בעקבות יציאת הספר ערך רונן טל עם דוקטור זובידה ראיון נרחב במוסף גלריה של עיתון הארץ תחת הכותרת: הני זובידה מתעקש לשאול: "מתי תבינו שאתם ערבים?" הראיון התפרסם ב-6 בפברואר 2025, זהו הראיון השני של זובידה בגלריה, קדם לו ראיון עם שירין פלח סעב מ-198 באפריל 2022 תחת הכותרת: הני זובידה: "אני חי בשלום עם שתי הזהויות שלי, היהודית והערבית".

 פעילות חברתית ופוליטית 
זובידה נמנה עם מייסדי "הקשת הדמוקרטית המזרחית".

הוא היוזם וחבר בקבוצת הייסוד של "פורום גוש הפריפריה" במחאת קיץ 2011. פורום זה שקד בעיקר על עבודה תודעתית כמו גם מחאה פעילה נגד אפליית הפריפריה ובעיקר יוצאי מדינות האסלאם במחאת 2011. הם הפגינו נגד שר השיכון, אריאל אטיאס, יו"ר עמידר, שר האוצר ועוד. הפורום גם עסק בדו-קיום בין יהודים לערבים ועמד מאחורי הפגנה שנערכה בשכונת התקווה.

זובידה עורך את הבלוג הפוליטי "ביקורת ולא בהכרח בונה", פעיל ב-Community Education Center – CEC – האוניברסיטה הקהילתית שפועלת בתחנה המרכזית החדשה בתל אביב ומטרתה לסייע בשילובם של מהגרים, פליטים ומבקשי מקלט בישראל על ידי מתן הכשרות שונות שיסייעו בצירופם לשוק העבודה. באוניברסיטה הקהילתית נלמדים שיעורים בעברית, צילום, מחשבים ועוד, מהגרים ממדינות שונות מגיעים למרכז והני הוא אחד מהמורים ואנשי הצוות באוניברסיטה הקהילתית, וחבר בוועד המנהל של עמותת "ארטים" המנהלת את המרכז, את הספרייה הפתוחה בגינת לוינסקי ואת התיאטרון הסודני.

 נושאי מחקר 
זובידה עוסק בחקר החברה הישראלית. הני מנתח את המתח הקיים בחברה הישראלית בין קבוצות אתניות-לאומיות ודתיות שונות. הני בוחן את מנעד הזהויות בחברה הישראלית וההתנגשויות ביניהן. בעבודתו הוא מדגיש את המתח שבין מדינה יהודית-לדמוקרטית – ומנסה להבהיר את המתח האצור שבין ה-"יהודיות" ל-"ישראליות" – האם ייתכן ששתי זהויות אלו יחיו בכפיפה אחת? מהי השפעתן על הקשר בין היהודים בישראל לבין יהדות התפוצות? והחשוב מכול – מי נכנס תחת הגדת הזהות הישראלית? והאם זו חופפת לזהות היהודית?

תחת מחקר זה נכנס מחקר של זובידה בנושא הצבעה (יחד עם שותפיו, דייב נחמיאס ומעוז רוזנטל). הוא בוחן במחקריו את ההצבעה של האזרחים הישראלים בשתי רמות, האחת הארצית והשנייה המקומית. במחקריו זובידה מציג שני רעיונות שונים שעומדים בבסיס ההצבעה ועומד על השוני בין הצבעה מוניציפלית לארצית. מעבר לכך, זובידה עומד על השוני בין קבוצות דתיות-לאומיות בהצבעה, ומראה בניתוחו כי ללאום-ודת יש חשיבות רבה בבניית דפוסי הצבעה בחברה הישראלית וכי אלו אינם מנותקים ממארג הדירוג הסוציו-כלכלי זהותי בחברה הישראלית.

בשדה המחקר המרכזי השני של זובידה הוא עוסק בעיקר בנושא ההגירה באופן כללי (עם אביבה זלצר-זובידה) ומתמקד בעיקר בנושא מהגרי עבודה, פליטים ומבקשי מקלט (עם רובין הרפר מאוניברסיטת CUNY שבניו יורק). מחקריו מתרכזים בנושאים כזהויות של מבוגרים וילדים, העברות כספים והבניית גבולות חברתיים וזהותיים בין מהגרים לחברה בישראל. הני מצא כי ישנה בעיית זהות משמעותית בקרב מהגרי העבודה, חלקם נמצאים במצב של שבר זהותי וחוסר יכולת למצוא שייכות לא לארץ המוצא וגם לא לישראל, בעיה זו פחות שכיחה בקרב ילדי המהגרים שברובם רואים בעצמם כישראלים לכל דבר. בחלקו השני של המחקר שבחן את נושא העברות הכספים (Remittances) זובידה בוחן את העברות הכספים לא כאקט כלכלי אלא כאקט חברתי וחשיבותו למעביר ולמקבלים – הממצאים מראים כי ישנה חשיבות חברתית גדולה להעברת הכספים – ונראה כי שינויים בסכומים או בכלל בהעברת כספים אינם קשורים רק למצב כלכלי אלא גם למצב חברתי ואישי.

נוסף על אלה, זובידה כותב על ספורט, לאומיות ואתניות – ומתרכז בעיקר בתחום הכדורגל, אוהדי הכדורגל והדרך בה חודר השיח הפוליטי הישראלי לתוך מגרשי הכדורגל והופך לתמונת מראה של השיח הפוליטי-מפלגתי בישראל ומייצג אותו נאמנה על שלל מרכיביו ורבדיו.

 תקשורת 
250px|ממוזער|הני זובידה עם שגריר ארצות הברית בישראל, דן שפירו ופרופ' ארנון גוטפלד במכללה האקדמית עמק יזרעאל. מאי 2013
זובידה מופיע בתקשורת תדיר בתחומי אקטואליה, פוליטיקה ישראלית, יחסי ארצות הברית–ישראל ונושאים חברתיים. בין השנים 2019-2022 הגיש את התוכנית משכן לילה בערוץ כנסת.

הני יצר והנחה את הסדרה הדוקמנטרית "עיר אחת שני עמים" וכמו כן, הני יצר והנחה שני וידאוקסטים "ישראל 2030" ו-"קולות של שינוי". כל התוכניות שודרו בערוץ כנסת. הני גם הגיש את הפודקאסט המזנון מבית הפודקאסטים מה הדיבור - בצוותא עם הגר סידס שהייתה תוכנית ראיונות מגוונת וכללה נושאים כפוליטיקה, אוכל, תיירות ועוד.

כמו כן הגיש בשנים 2011–2015 תוכנית רדיו בנושאי אקטואליה חברה פוליטיקה וספורט, בשם "דעה צפונית", עם שותפו, ד"ר דוד מקלברג, ב"רדיו יזרעאל".

מאז שנת 2014 עד שנת 2017, עת בה התוכנית ירדה מהאוויר, הוא היה חלק מצוות התוכנית "שירים ושערים" ברשת ב', פרשן ספורט בתוכנית "פסק זמן" בערוץ הראשון וגם שימש בעבר חבר בוועדה המסדרת במסגרת תוכניתה של קרן נויבך "סדר יום" ברשת ב' והיה חלק מצוות התוכנית "פה זה לא אירופה" עם מרגלית צנעני ורון כחלילי ברדיו לב המדינה. בשנת 2018 החל להשתתף כפרשן בצוות הפרשנים בתוכנית "שבת במגרש" בערוץ הספורט.

בשנת 2016 הגיש את התוכנית השבוע שלי ברשת ב'. הוא גם השתתף כפאנליסט בתוכניות "שיחת היום" בערוץ 2 (של רשת) ופאנליסט בתוכנית "הפטריוטים" שבערוץ 20.

בעבר, שימש זובידה כפרשן הפוליטי בערוץ i24news.

בעת מגפת הקורונה בשנת 2020 קרא למנהיגי הציבור החרדי לחזור לשטעטל במזרח אירופה, לאחר שמנעו מהציבור שלהם גישה לאינפורמציה ממשרד הבריאות וגרמו להם לא להישמע להוראות במלחמה במגפת הקורונה, ולהתפשטות המחלה ופגיעה בציבור שלהם. כמו כן, טען זובידה, כי אותם מנהיגים מפעילים פרקטיקות גזעניות כלפי הציבור הספרדי. סערה שבעקבותיה דרש חבר הכנסת אורי מקלב להשעותו מהגשת התוכנית משכן לילה בערוץ הכנסת, אך נדחה על ידי הנהלת הערוץ.

במשך כארבע שנים היה לו טור ביקורת תקשורת קבוע בירחון "סטטוס" בנושאי תקשורת וגם בירחון "גלילאו" בנושאי טכנולוגיה ותקשורת. את טוריו ניתן למצוא בבלוג "ביקורת ולא בהכרח בונה".

 חיים אישיים 
זובידה מתגורר בין ארצות הברית לתל אביב-יפו, נשוי לד"ר אביבה זלצר-זובידה ולהם שני בנים.

בנו עידו זלצר-זובידה הוא כדורגלן בקבוצת אינטר מיאמי.

לקריאה נוספת
 רעות ריינה בנדריהם והני זובידה (עורכים), "לבנה שחורה", ישראל 2025, בהוצאת הקיבוץ המאוחד ספרית פועלים.
 הני זובידה ורענן ליפשיץ, "עצור - אין גבול" - על גבולות והיעדרם, ישראל 2017. בהוצאת ידיעות אחרונות
 Zeltzer-Zubida Aviva and Hani Zubida. 2012. "Patterns of Immigrationand Absorption." In Mitchell G. Brad and David Nachmias (Eds.). Israel Studies: An Anthology.
 הני זובידה.2008. "שינוי שיטת הממשל בישראל: מה (אם בכלל) ניתן ללמוד מניסיון העבר?"בתוך ארז כסיף (עורך). לחלק את הארץ: על שיטת החלוקה האזורית ועל אודות צדק חלוקתי. ירושלים:כרמל. עמ' 233-260.

קישורים חיצוניים

 ד"ר הני זובידה, באתר האינטרנט של המכללה האקדמית עמק יזרעאל



מאמרים 
 סטגנציה, במקור, מתוך "חברה" - כתב עת סוציאליסטי לענייני חברה, כלכלה, פוליטיקה ותרבות, גיליון מספר 30, נובמבר 2008
 "ילדים ונוער בסיכון": מה זה בכלל?, הד החינוך – גיליון מספר 7 – אוגוסט 2010
 HarperA. Robin and Hani Zubida. (2015). "One of Us? Reaction Formation andInclusion as a Strategy in the Ethnic State." Social Identities.DOI:10.1080/13504630.2015.1018155
 Hani Zubida and Nachmias Dave. (2014). The Impact of Electoral Reforms on Voting Preferences: The Israeli 1996 and 1999 Cases. Israel Affairs, 20(4), 517-529.
 Nakash Ora, Maayan Nagar, Anat Shoshano, Hani Zubida and Robin A. Harper.2012. The Effect of Acculturation and Discrimination on Mental Health Symptoms and Risk Behaviors Among AdolescentMigrants in Israel. CulturalDiversity and Ethnic Minority Psychology. 18(3), 228-238.

הערות שוליים

קטגוריה:ישראלים ילידי עיראק
קטגוריה:פתח תקווה: אישים
קטגוריה:בוגרי תיכון בן-גוריון (פתח תקווה)
קטגוריה:חוקרי מדע המדינה ישראלים
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת ניו יורק
קטגוריה:סגל המרכז הבינתחומי הרצליה
קטגוריה:סגל המכללה האקדמית עמק יזרעאל
קטגוריה:פרשני כדורגל ישראלים
קטגוריה:פרשנים פוליטיים ישראלים
קטגוריה:שירים ושערים
קטגוריה:סגל ערוץ 20
קטגוריה:פעילי הקשת הדמוקרטית המזרחית
קטגוריה:עולים בשנות ה-1970
קטגוריה:ישראלים שנולדו ב-1966